**Проект**

**МОТИВИ**

Към проект на наредба за изменение и допълнение на Наредба № 4 от 14 септември 2004 г. за условията и реда за присъединяване на потребителите и за ползване на водоснабдителните и канализационните системи

Наредба № 4 от 14 септември 2004 г. за условията и реда за присъединяване на потребителите и за ползване на водоснабдителните и канализационните системи е издадена от министъра на регионалното развитие и благоустройството през 2004 г. След влизането й в сила същата е претърпяла няколко промени, като последно е изменена през 2014 г. Наредбата урежда по делегация от чл. 84, ал. 3 от Закона за устройството на територията съществени въпроси, включително условията, техническите изисквания и редът за присъединяване на недвижимите имоти и потребителите към водоснабдителни и канализационни мрежи и съоръжения и за сключването на договорите за присъединяване.

Приемането на настоящата наредба за изменение и допълнение на Наредба № 4 от 14 септември 2004 г. за условията и реда за присъединяване на потребителите и за ползване на водоснабдителните и канализационните системи се налага от необходимостта същата да бъде приведена в съответствие с нормативен акт от по-висока степен, какъвто е Законът за устройство на територията (ЗУТ), по чието прилагане същата е приета.

Със Закона за изменение и допълнение на Закона за устройство на територията (обн. ДВ бр. 1 от 2019 г.) са направени изменения и допълнения, включително в глава четвърта „Мрежи и съоръжения на техническата инфраструктура“, раздел IV „Водоснабдителни и канализационни мрежи и съоръжения“ и в глава осма „Инвестиционно проектиране и разрешаване на строителството“, Раздел I „Инвестиционно проучване и проектиране“ от ЗУТ. С последващ Закон за изменение и допълнение на ЗУТ (ЗИДЗУТ), обн. ДВ бр. 25 от 26.03.2019 г., се прави промяна в чл. 143, ал. 1 от ЗУТ, която има пряко отношение към процедурата за присъединяване, доразвита в наредбата, предмет на настоящите промени.

Приетите промени с цитирания ЗИДЗУТ от м. януари 2019 г. са насочени към оптимизиране на част от процесите на инвестиционното проектиране и една от поставените на етап законопроект цели е „намаляване на административната и финансова тежест“. С новия чл. 140а от ЗУТ е създадена изрична уредба, обвързваща по по-рационален начин процеса на инвестиционното проектиране с възможност възложителите по чл. 161 от ЗУТ да разполагат с механизъм за заявяване получаването на необходимите за инвестиционния проект изходни данни и условия за присъединяване от експлоатационните дружества чрез компетентния орган по чл. 140, ал. 7 от ЗУТ едновременно с искането за издаване на визата за проектиране. Това изцяло се отнася и за проектиране и присъединяване към В и К мрежите, системите и съоръженията като съществен елемент на техническата инфраструктура. Основната последица при възползване от този ред е създаденото задължение за експлоатационните дружества, включително В и К операторите, да предоставят в определен срок пред компетентния орган, пред който е подадено заявление от възложител, възползвал се от създадената правна възможност, на изходните данни и информация, необходими за изготвяне на инвестиционни проекти, в случая за присъединяване към водоснабдителните и/или канализационните мрежи и съоръжения. Съответно компетентният орган по чл. 140, ал. 7 от ЗУТ има задължението да приеме и изпрати служебно заявлението до оператора, след което да изпрати на заявителя получените от оператора изходни данни и условия за присъединяване.

В допълнение на новите моменти в ЗУТ от м. януари 2019 г., с последващия ЗИДЗУТ от м. март т.г. новият текст на т. 3 от чл. 143, ал. 1 от ЗУТ прави уточнение за издаването от експлоатационните дружества на документ с предоставени изходни данни и условия за присъединяване, когато не е приложен редът по чл. 140а от ЗУТ. Този документ замества именно отмененото изискване за сключване на предварителен договор между оператор и потребител.

Приетите промени в ЗУТ с двата изменителни закона се нуждаят от детайлизиране в специализираната подзаконова уредба. Това се изисква изрично и с § 24 от ПЗР на ЗИДЗУТ, съгласно който наредбата по чл. 84, ал. 3 от същия закон се привежда в съответствие с неговите разпоредби.

Наредбата по чл. 84, ал. 3 от ЗУТ е именно Наредба № 4 от 14 септември 2004 г. за условията и реда за присъединяване на потребителите и за ползване на водоснабдителните и канализационните системи (Наредба № 4 от 2004 г.), която с настоящия проект за нейното изменение и допълнение се привежда в съответствие с промените в ЗУТ, приети с двата цитирани закона, съответно в ДВ бр. 1 от 2019 г.) и обн. ДВ бр. 1 от 2019 г.

Основните цели, които ще бъдат постигнати с предлаганите промени с настоящия проект на наредба са:

- актуализиране и подобряване на уредбата вНаредба № 4 от 2004 г. по отношение на присъединяването на имотите към В и К мрежите и съоръженията съобразно промените в ЗУТ (обн. ДВ бр. 1 и 25 от 2019 г.) и постигане на съответствие на подзаконовия нормативен акт с относимата към него уредба в закона;

- детайлизиране на подзаконово ниво на условията и реда за присъединяване към В и К мрежите и системите съгласно чл. 140а от ЗУТ, включително отпадане на предварителния договор по чл. 12, ал. 2, т. 2 от действащата редакция на Наредба № 4 от 2004 г. и уточнението за документа с изходни данни и условия за присъединяване към В и К мрежите, издаван от оператора, в съответствие с новото съдържание на т. 3 в чл. 143, ал. 1 от ЗУТ;

- отпадане на основанието по чл. 13, ал. 8 от Наредба № 4 всеки оператор да приема своя тарифа за цените на услугите във връзка с проучването и предоставянето на изходни данни и условия за присъединяване, които ще бъдат заменени от тарифа, приета от регулаторния орган КЕВР в съответствие с изменението на § 3 от допълнителните разпоредби на ЗУТ.

Очакваните резултати от прилагането на визираните в настоящия проект на наредба промени се изразяват в подобряване на правилата за заявяване получаването на изходни данни и условия за присъединяване, като всички възложители по чл. 161 от ЗУТ – както гражданите, така и представителите на бизнеса, ще могат да се възползват от възможността да поискат това чрез компетентния орган по чл. 140, ал. 7 от ЗУТ, но и остава възможност да подадат заявление за това и пряко пред оператора. С новата редакция на чл. 13, ал. 2 от проекта на наредба ясно се указва, че начинът, по който да бъде заявено получаването на изходни данни и условия за присъединяване към В и К мрежите и съоръженията – дали по реда на чл. 140а от ЗУТ или пряко до оператора е по желание на възложителя, освен в два изрично посочени случаи на заявяване само пряко до оператора.

От своя страна операторите ще прилагат актуализирани и прецизирани изисквания, разписани основно в глава втора на наредбата, прилагани съответно и с допълнителни уточнения за глава четвърта, по които да предоставят административно-технически услуги.

Ясно е уреден документът с изходни данни и условия за присъединяване към В и К мрежите, издаван от оператора, в съответствие с новото съдържание на т. 3 в чл. 143, ал. 1 от ЗУТ, който е становището на оператора по чл. 13, ал. 5 съгласно проекта на наредба.

За възложителите по чл. 161 от ЗУТ по този начин административната тежест ще бъде намалена, тъй като няма да има необходимост от отделно заявление до операторите, ако се възползват от новата възможност, за операторите няма да има промяна, а компетентните органи ще поемат служебната комуникация с операторите за получаването на изходните данни и тяхното предоставяне на заявителите. Подобрените с настоящия проект правила създават ясни и разумни срокове за страните в процедурата, които изискват добра организация от визираните компетентни органи и операторите, но стимулират за това и възложителите. Същевременно на заявителите и операторите се предоставят достатъчно механизми за осигуряване на качествено и пълно проучване, респективно предоставяне/получаване на пълни, коректни и обосновани изходни данни и условия за присъединяване към В и К мрежите и системите.

С изрична разпоредба се определя, че за административно-техническите услуги, които предоставят операторите, извън случаите, когато такива се предоставят безвъзмездно, се заплаща такса, определена с тарифата по § 3, ал. 2 от допълнителните разпоредби на ЗУТ. Ще се постигне предвиденото от закона прилагане на единна тарифа, приета от регулатора КЕВР, в която цените ще бъдат определени при спазване на чл. 7а от ЗОАРАКСД. С това потребителите ще бъдат поставени при еднакви условия, при които няма да има основание за недоволство към операторите за размерите на цените, респективно операторите няма да определят самостоятелно цени за административно-технически услуги.

За приемането на измененията и допълненията на нормативния акт не са необходими допълнителни финансови средства.

Промените в наредбата не касаят уредба, произтичаща от или свързана с акт на правото на Европейския съюз, поради което не е необходим нарочен анализ в тази връзка.